七年，人至益眾。漳人吳表、楊牛、林嵰、簡東來、林瞻、陳一理、陳孟蘭，泉人劉鐘、粵人李先，共率眾一千八百十六人，進攻得五圍，謂之九旗首。九旗者，人各建一旗，立地上，以色為界。於是漳得金包里、股員、山仔、大三鬮、深溝地，泉得四鬮一、四鬮二、四鬮三、渡船地，而粵亦得一結至九結地；然泉人別闢溪洲一帶。三籍之氓雖各耕鑿防備，而皆奉化為義首；化亦能御其眾，聽約束，不敢犯。